Sklep VIII R 59/2000
Sodna praksa Vrhovnega sodišča, 2000-12-05

povrnitev izplačila nadomestila za čas odsotnosti z dela zaradi bolezni, delodajalcu - stvarna pristojnost

Po določilih 2. točke prvega odstavka 5. člena Zakona o delovnih in socialnih sodiščih (Ur. l. RS, št. 19/94) je socialno sodišče pristojno soditi v sporih iz zdravstvenega zavarovanja, če gre za spore o pravici do in iz zdravstvenega zavarovanja, spore v zvezi s prostovoljnim zdravstvenim zavarovanjem ali za spore v zvezi s plačevanjem prispevkov za zdravstveno zavarovanje. Iz tožbenega zahtevka in podatkov v spisu je razvidno, da gre v tej zadevi za premoženjski spor med dvema pravnima osebama, katerega predmet je denarna terjatev. Tožeča stranka je na temelju 2. odstavka 230. člena Zakona o zdravstvenem varstvu in zdravstvenem zavarovanju (Ur. list RS, št. 9/92, 13/93, 9/96, 29/98, 6/99) delavcu izplačala nadomestilo osebnega dohodka za čas odsotnosti z dela zaradi bolezni na podlagi listine o upravičeni zadržanosti z dela. Po določilih istega zakonskega predpisa je Zavod za zdravstveno zavarovanje dolžan delodajalcem povrniti izplačana nadomestila po predložitvi zahtevka. Spor o tem zahtevku ni spor o pravici do nadomestila. Gre za gospodarski spor, zato je za sojenje o tem sporu po določilih 3.

točke/II. 101. člena Zakona o sodiščih (Uradni list RS, št. 19/94 do 8/2000) pristojno okrožno sodišče.

Za odločanje v tej zadevi je stvarno pristojno Okrožno sodišče v Ljubljani.

Tožeča stranka je pri Delovnem in socialnem sodišču v L. vložila tožbo zaradi refundacije nadomestila osebnega dohodka, ki ga je izplačala delavcu D. B. zaradi odsotnosti z dela zaradi bolezni v višini 1,826.682,50 SIT. Delovno in socialno sodišče v Ljubljani je sprejelo sklep Ps 1403/95-11, s katerim se je izreklo za stvarno nepristojno za odločanje in je po pravnomočnosti sklepa zadevo odstopilo Okrajnemu sodišču v Ljubljani. To sodišče je z dopisom opr. št. Vp 560/2000 zadevo poslalo Višjemu sodišču v Ljubljani, to pa je z vlogo opr. št. R 168/2000 sprožilo spor o pristojnosti.

Za sojenje v tej zadevi je stvarno pristojno Okrožno sodišče v Ljubljani.

Po določilih 2. točke prvega odstavka 5. člena Zakona o delovnih in socialnih sodiščih (Ur. l. RS, št. 19/94) je socialno sodišče pristojno soditi v sporih iz zdravstvenega zavarovanja, če gre za spore o pravici do in iz zdravstvenega zavarovanja, spore v zvezi s prostovoljnim zdravstvenim zavarovanjem ali za spore v zvezi s plačevanjem prispevkov za zdravstveno zavarovanje. Iz tožbenega zahtevka in podatkov v spisu je razvidno, da gre v tej zadevi za premoženjski spor med dvema pravnima osebama, katerega predmet je denarna terjatev. Tožeča stranka je na temelju 2. odstavka 230. člena Zakona o zdravstvenem varstvu in zdravstvenem zavarovanju (Ur. list RS, št. 9/92, 13/93, 9/96, 29/98, 6/99) delavcu D. B. izplačala nadomestilo osebnega dohodka za čas odsotnosti z dela zaradi bolezni na podlagi listine o upravičeni zadržanosti z dela. Po določilih istega zakonskega predpisa je Zavod za zdravstveno zavarovanje dolžan delodajalcem povrniti izplačana nadomestila po predložitvi zahtevka. Spor o tem zahtevku ni spor o pravici do nadomestila. Gre za gospodarski spor, zato je za sojenje o tem sporu po določilih 3.

točke/II. 101. člena Zakona o sodiščih (Uradni list RS, št. 19/94 do 8/2000) pristojno Okrožno sodišče v Ljubljani.

Vrhovno sodišče Republike Slovenije je zato, upoštevajoč sedanje trditve in zahtevek tožeče stranke, ki kažeta na delovnopravno naravo spora, na podlagi drugega odstavka 25. člena Zakona o pravdnem postopku (Uradni list RS, št. 26/99) odločilo kot v izreku.

ZDSS člen 5, 5/1, 5/1-2.ZZVZZ člen 230, 230/2.ZS člen 101.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.